Vin schimbări majore pentru utilizatorii de iPhone. Apple anunță că o serie de noi funcții de accesibilitate vor fi disponibile pe dispozitive în 2024. Care sunt acestea și ce vor putea să facă utilizatorii de acum?
Conform anunțului, pe iPhone și iPad vor apărea noi funcții importante. Acestea sunt menite să ajute milioane de utilizatori cu dizabilități. Apple spune că actualizările, care vor sosi mai târziu în acest an, includ funcții precum Eye Tracking, care utilizează inteligența artificială și camera frontală pentru a permite oamenilor să controleze ceea ce se află pe ecran doar cu ajutorul ochilor.
Ce vor putea să facă utilizatorii de iPhone odată ce funcțiile vor fi disponibile? Cu această modificare activată, cei cu dizabilități fizice vor putea naviga prin elementele unei aplicații și vor putea accesa comenzi precum butoanele fizice, glisarea și alte gesturi doar cu ajutorul ochilor.
În același timp, Apple a mai promis și că funcția va putea fi utilizată în toate aplicațiile iPadOS și iOS. Totodată, ea nu necesită hardware sau accesorii suplimentare. Pe lângă Eye Tracking, există și o nouă funcție numită Music Haptics.
Acesta va folosi motorul Taptic Engine inteligent al Apple pentru a trimite vibrații și atingeri prin dispozitiv în funcție de muzică. De asemenea, va fi introdusă o funcție care permite utilizatorilor să atribuie rostiri personalizate asistentului virtual Siri de la Apple.
La fel ca și funcția Eye Tracking și aceasta va ajuta persoanele cu probleme de vorbire să lanseze comenzi rapide. Totodată, ele vor putea să îndeplinească mai ușor sarcini complexe, arată Mirror.
O altă schimbare anunțată de Apple este ceva numit Vehicle Motion Cues. E de așteptat ca noua funcție să ajute utilizatorii de iPhone să nu se simtă rău atunci când își folosesc telefoanele în timpul călătoriilor lungi.
Cercetările arată că răul de mișcare i-ar putea împiedica pe unii utilizatori să folosească confortabil un iPhone sau iPad în timp ce se află într-un vehicul în mișcare. Cu noua funcție însă, lucrurile se pot schimba.
„Cu Vehicle Motion Cues, punctele animate de pe marginile ecranului reprezintă schimbări în mișcarea vehiculului pentru a ajuta la reducerea conflictului senzorial fără a interfera cu conținutul principal”, a explicat Apple.